Κατά την περίοδο που καλύπτεται από την παρούσα έκθεση, παρατηρήθηκε περιορισμός της ανάπτυξης του ccTLD .eu, όπως και άλλων ευρωπαϊκών κωδικών χώρας TLD. Κατά τη διάρκεια του 2016, η ετήσια ανάπτυξη του .eu ήταν αρνητική. Οι συνολικές καταχωρίσεις ήταν 3 862 467 στο τέλος του 2015 και 3 760 695 την 31η Δεκεμβρίου 2016. Αυτή η μείωση κατά το τελευταίο έτος μπορεί να αποδοθεί σε διάφορους παράγοντες στο τοπίο του συστήματος ονομάτων τομέα [Domain Name System – DNS), αλλά και πέρα από αυτό –όπως κορεσμός της αγοράς, αυξημένη ανταγωνιστικότητα, λιγότερες ενέργειες προώθησης από τους καταχωρητές που συμμετείχαν σε νέα μητρώα gTLD και, σε ορισμένες περιπτώσεις, οικονομίες σε τέλμα–, οι οποίοι επηρέασαν επίσης άλλους ομολόγους του κλάδου, αλλά και στις συνεχείς προσπάθειες διαγραφής ονομάτων τομέα με εσφαλμένα δεδομένα από τη βάση δεδομένων Whois.

Με βάση την υποβολή στην Επιτροπή, εκ μέρους της Κύπρου, της Ελλάδας και της Βουλγαρίας, της μορφής που επέλεξε κάθε χώρα για το επίθημα «.eu», το EURid υπέβαλε αίτηση στο ICANN για τις κυριλλικές και τις ελληνικές εκδοχές του TLD .eu στις 5 Μαΐου 2010. Αρχικά, το επίθημα «.ευ» στο ελληνικό αλφάβητο και το επίθημα «.ею» στο κυριλλικό αλφάβητο θεωρήθηκε ότι παρουσιάζουν παραπλανητική ομοιότητα με τις υπάρχουσες συμβολοσειρές ASCII ccTLD («.eu») και, ως εκ τούτου, για την εισαγωγή τους ακολουθήθηκε χρονοβόρα διαδικασία αξιολόγησης.

Ενώ για την κυριλλική συμβολοσειρά («.ею») η ταχεία διαδικασία IDN ολοκληρώθηκε επιτυχώς, η ελληνική συμβολοσειρά («.ευ») δεν ολοκλήρωσε επιτυχώς το στάδιο τεχνικής αξιολόγησης με την αιτιολογία ότι είναι «είτε οπτικά πανομοιότυπη είτε ενδέχεται να προκαλέσει οπτική σύγχυση με τουλάχιστον τρεις συμβολοσειρές ISO 646-BV, τις «.eu», «.ev» και «.ey»».

Τον Οκτώβριο του 2014, έπειτα από αίτημα για επαναξιολόγηση, η συμβολοσειρά «.ευ» δεν κρίθηκε ότι παρουσιάζει παραπλανητική ομοιότητα με τις συμβολοσειρές «.ev» και «.ey», αλλά με τις συμβολοσειρές «.EV» και «.EY».

Στις 23 Ιουνίου 2016, ομάδα εργασίας που συστάθηκε για να παράσχει συμπληρωματικές κατευθύνσεις σχετικά με τη μεθοδολογία της δεύτερης διαδικασίας επανεξέτασης της ομοιότητας συμβολοσειρών, συμπεριλαμβανομένης της ερμηνείας αντίθετων συστάσεων, συνέστησε ότι, σε περίπτωση ομοιότητας που προκαλεί σύγχυση με άλλες συμβολοσειρές με κεφαλαία αλλά όχι με πεζά, θα πρέπει να δίνεται προτεραιότητα στη συμβολοσειρά με πεζά.

Κατά τον χρόνο σύνταξης της παρούσας έκθεσης, εξετάζεται το ενδεχόμενο σύστασης διαφορετικής ομάδας εργασίας για την αξιολόγηση των μέτρων μετριασμού της παραπλανητικής ομοιότητας σε επίπεδο μητρώου.

5.Λειτουργία του μητρώου

5.1.Το μητρώο

Το EURid είναι πανευρωπαϊκός μη κερδοσκοπικός οργανισμός με έδρα το Diegem (Βέλγιο) και περιφερειακά γραφεία στη Στοκχόλμη, την Πράγα και την Πίζα. Περιλαμβάνει δύο ιδρυτικά μέλη: το DNS Βelgium (μητρώο .be) και το Istituto di Informatica e Telematica (μητρώο .it), καθώς και οκτώ συνδεδεμένα μέλη. Τα συνδεδεμένα μέλη είναι τα εξής: ARNES (μητρώο .si), CZ.NIC (μητρώο .cz), Business Europe (συνομοσπονδία 39 κλαδικών ομοσπονδιών από 33 χώρες), επιτροπή διαδικτύου της ECTA (Ένωση Εμπορικών Σημάτων της Ευρωπαϊκής Κοινότητας), EMOTA (Ευρωπαϊκή Ένωση Πολλαπλών Διαύλων και Επιγραμμικού Εμπορίου – European Multi-channel and Online Trade Association), IAB Europe (Γραφείο Διαδραστικής Διαφήμισης – Interactive Advertising Bureau), CECUA (Συνομοσπονδία Ευρωπαϊκών Χρηστών Υπολογιστών) και UEAPME (Ευρωπαϊκή Ένωση Βιοτεχνικών και Μικρομεσαίων Επιχειρήσεων). Η Marie-Emmanuelle Haas, δικηγόρος σε θέματα δικαιωμάτων διανοητικής ιδιοκτησίας, έγινε ανεξάρτητο μέλος το 2016.

Οι εγκαταστάσεις των κύριων εξυπηρετητών του EURid βρίσκονται στο Άμστερνταμ και το Λουξεμβούργο. Αμφότερες οι εγκαταστάσεις διαθέτουν πανομοιότυπο εξοπλισμό. Οι αυτοδιαχειριζόμενοι εξυπηρετητές του EURid βρίσκονται στο Άμστερνταμ, τη Λιουμπλιάνα, το Λονδίνο και την Πράγα, ενώ οι τρεις πάροχοι της Anycast –DENIC, NETNOD και DYN– διαθέτουν εξυπηρετητές ονομάτων σε ολόκληρο τον κόσμο.

Από άποψη ανθρώπινων πόρων, στα τέσσερα γραφεία του EURid εργάζονταν συνολικά 50,3 εργαζόμενοι πλήρους απασχόλησης κατά το τέλος του πρώτου τριμήνου του 2017. Η πλειονότητα των εργαζομένων απασχολείται στην ομάδα εξωτερικών σχέσεων (η οποία είναι αρμόδια για την παροχή διαχείρισης και υποστήριξης λογαριασμών σε όλες τις γλώσσες της ΕΕ) και στο τεχνικό τμήμα.

5.2.Σχέσεις με καταχωρητές

Σύμφωνα με τους ισχύοντες κανονισμούς, το μητρώο .eu δεν λειτουργεί αφ’ εαυτού ως καταχωρητής. Πρώτη προτεραιότητα για το EURid εξακολουθεί να είναι η παροχή ποιοτικών υπηρεσιών στους 693 διαπιστευμένους καταχωρητές του. Ο αριθμός διαπιστευμένων καταχωρητών έχει μειωθεί ελαφρώς κατά τα τελευταία δύο έτη (751 στο τέλος του πρώτου τριμήνου του 2015), καθώς οι λογαριασμοί καταχωρητών συνέχισαν να συγχωνεύονται και πολλοί μεγάλοι ευρωπαϊκοί και παγκόσμιοι παράγοντες εξαγόρασαν διάφορους μικρότερους καταχωρητές.

Τον Νοέμβριο του 2016, το μητρώο .eu έθεσε σε λειτουργία τον ενιαίο χώρο πληρωμών σε ευρώ (SEPA) και το λεγόμενο σύστημα πληρωμών εκ των υστέρων, μέσω των οποίων οι καταχωρητές έχουν πλέον την επιλογή να χρεώνουν τα τέλη των συναλλαγών τους απευθείας από τους τραπεζικούς τους λογαριασμούς. Επιπλέον, το EURid έχει επιδείξει μεγαλύτερη προσοχή στους καταχωρητές με τιμολόγια που δεν έχουν εξοφληθεί και, κατά συνέπεια, έχει διακόψει τη λειτουργία αρκετών λογαριασμών.

5.3.Διεθνείς σχέσεις

Κατά την περίοδο που αφορά η έκθεση, το μητρώο .eu συνεχίζει να έχει τακτική και αποτελεσματική παρουσία στο οικοσύστημα του διαδικτύου. Αυτή η παρουσία περιλαμβάνει τα εξής: